## Rješenje Agencije za zaštitu tržišnog natjecanja, klasa: UP/I 034-03/2012-01/002, urbroj: 580-05/65--2013-116 od 28. ožujka 2013.

### NN 51/2013 (30.4.2013.), Rješenje Agencije za zaštitu tržišnog natjecanja, klasa: UP/I 034-03/2012-01/002, urbroj: 580-05/65--2013-116 od 28. ožujka 2013.

AGENCIJA ZA ZAŠTITU TRŽIŠNOG NATJECANJA

1044

Agencija za zaštitu tržišnog natjecanja temeljem članka 30. točke 2., članka 31. i članka 49. stavka 2. i 3. Zakona o zaštiti tržišnog natjecanja (»Narodne novine«, broj 79/09), u upravnoj stvari utvrđivanja narušavanja tržišnog natjecanja zlouporabom vladajućeg položaja protiv poduzetnika Hrvatska radiotelevizija, sa sjedištem u Zagrebu, Prisavlje 3, kojeg zastupa Odvjetničko društvo [...], iz Z., [...], po službenoj dužnosti, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, Milivoj Maršić, dip. oec., Vesna Patrlj, dipl. iur. i dr. sc. Mirna Pavletić-Župić, članovi Vijeća, sa 134. sjednice, održane 28. ožujka 2013., donosi

RJEŠENJE

1. Prihvaćaju se mjere i uvjeti predloženi od strane Hrvatske radiotelevizije, sa sjedištem u Zagrebu, Prisavlje 3, navedeni u točki 3. izreke ovoga rješenja, kao dostatni za otklanjanje negativnih učinaka i ponovnu uspostavu tržišnog natjecanja na mjerodavnom tržištu pružanja medijskih usluga televizijskog emitiranja programa nacionalne pokrivenosti.

2. Utvrđuje se da predložene mjere i uvjeti iz točke 3. izreke ovoga rješenja ovim rješenjem postaju obvezni za Hrvatsku radioteleviziju, sa sjedištem u Zagrebu, Prisavlje 3, te da nakon ispunjenja naloga iz točke 4. i 5. izreke ovoga rješenja nema uvjeta za daljnje vođenje postupka protiv Hrvatske radiotelevizije.

3. Mjere i uvjeti koje je predložila Hrvatska radiotelevizija, sa sjedištem u Zagrebu, Prisavlje 3, su sljedeći:

a) Hrvatska radiotelevizija će donijeti Opće uvjete reemitiranja programa HRT-a na »pay TV« platformama u Republici Hrvatskoj, čiji nacrt je dostavila Agenciji za zaštitu tržišnog natjecanja u podnesku od 5. veljače 2013., a u kojima je, između ostalog, određeno:

– da je Hrvatska radiotelevizija za razdoblje od 2013. godine opunomoćila »EBU Cable Coordination« da u ime Hrvatske radiotelevizije pregovara i sklapa ugovore s kabelskim i drugim ADSL/IPTV operatorima u skladu s odredbama Direktive 93/83/EEC od 27. rujna 1993. godine;

– da će cijena reemitiranja za »pay TV« operatore, koji ne mogu sklopiti ugovor o reemitiranju putem »EBU Cable Coordination«, pa sklapaju ugovor izravno s Hrvatskom radiotelevizijom, biti jednaka jediničnoj cijeni koju će Hrvatska radiotelevizija naplaćivati kabelskim i drugim ADSL/IPTV operatorima putem servisnog agenta, a temeljem Licenčnog ugovora (»Licence Agreement Concerning the Retransmission of Television Channels via Cable and/or ADSL in Croatia«);

– da će cijena za reemitiranje sadržaja s kojima Hrvatska radiotelevizija slobodno raspolaže vrijediti za svaki oblik reemitiranja, bez obzira na platformu na kojoj »pay TV« operatori reemitiraju programe;

– da se cijena za reemitiranje programa Hrvatske radiotelevizije određuje prema pretplatniku i prema kanalu na godišnjoj razini;

b) cijena za reemitiranje programa Hrvatske radiotelevizije u 2013. godini će biti određena u iznosu od 0,289 eura po pretplatniku i po kanalu godišnje. Navedena cijena je osnovna cijena koja uključuje naknadu za reemitiranje te ne sadrži naknade za kolektivno ostvarivanje prava od strane drugih nositelja autorskog i srodnih prava;

c) Hrvatska radiotelevizija će od »pay TV« operatora tražiti naplatu za neovlaštena emitiranja u 2012. godini u iznosu 0,27 eura za svaki kanal po pretplatniku godišnje;

d) u ponudi programa Hrvatske radiotelevizije će biti programi HTV 1, HTV 2, HTV 3 i HTV 4, te će svi operatori ostvariti pravo na reemitiranje programa HTV 4 bez naknade za razdoblje od godinu dana, počevši od 1. siječnja 2013.

4. Nalaže se Hrvatskoj radioteleviziji, sa sjedištem u Zagrebu, Prisavlje 3, da na svojim internetskim stranicama objavi obavijest iz točke 1. i 3. izreke ovoga rješenja.

Rok izvršenja: trideset (30) dana od dana dostave ovoga rješenja.

5. Nalaže se Hrvatskoj radioteleviziji, sa sjedištem u Zagrebu, Prisavlje 3, da na svojim internetskim stranicama objavi »Opće uvjete reemitiranja programa HRT-a na pay TV platformama u Republici Hrvatskoj«, koje je dostavila Agenciji u podnesku od 5. veljače 2013.

Rok izvršenja: trideset (30) dana od dana dostave ovoga rješenja.

6. Ako Agencija za zaštitu tržišnog natjecanja utvrdi da se Hrvatska radiotelevizija, sa sjedištem u Zagrebu, Prisavlje 3, ne pridržava utvrđenih mjera i uvjeta i rokova iz točke 3., odnosno naloga iz točke 4. i 5. izreke ovoga rješenja, takvo postupanje smatrat će se teškom povredom Zakona o zaštiti tržišnog natjecanja što će se utvrditi posebnim rješenjem kojim će se izreći i upravno-kaznena mjera.

7. Hrvatska radiotelevizija, sa sjedištem u Zagrebu, Prisavlje 3, obveznik je plaćanja upravne pristojbe u iznosu od 35.000,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: osam (8) dana od dana dostave ovoga rješenja.

8. Izreka ovog rješenja bit će objavljena u »Narodnim novinama«, a cjelokupan tekst rješenja objavit će se na internetskoj stranici Agencije za zaštitu tržišnog natjecanja.

Klasa: UP/I 034-03/2012-01/002

Urbroj: 580-05/65-2013-116

Zagreb, 28. ožujka 2013.

Predsjednica Vijeća

za zaštitu tržišnog natjecanja

mr. sc. Olgica Spevec, v. r.

Rješenje, NN 51/2013-1044